இது ஏழைக்குடும்பங்களில் பெண் கல்வியை ஊக்குவிப்பதற்காகக் கொண்டுவரப்பட்ட திட்டம். இத்திட்டத்தில் மணப்பெண்ணின் பெற்றோருக்கு, அவர்கள் மேற்கொள்ளும் திருமணச் செலவுகளை ஈடு செய்யவே உதவித் தொகை வழங்கப்படுகிறது. மணப்பெண்ணின் தந்தைக்கோ தாய்க்கோ இந்த உதவி வழங்கப்படுகிறது; மணப்பெண்ணிற்கு எந்த உதவியும் வழங்கப்படாது. இத்திட்டத்தில், மணப்பெண் பத்தாம் வகுப்பு படித்திருந்தால் ரூ. 25,000/- பணமாகவும், நான்கு கிராம் தங்கமும் வழங்கப்படுகிறது; மணப்பெண் பட்டயப் படிப்பு அல்லது பட்டப்படிப்பில் தேர்ச்சி பெற்றிருந்தால் ரூ. 50,000/- பணமாகவும், நான்கு கிராம் தங்கமும் வழங்கப்படுகிறது. இத்திட்டத்தில் உதவி பெற விண்ணப்பிப்பதற்கான தகுதிகள்:.1. மணப்பெண்ணின் பெற்றோருக்கு ஆண்டு வருமானம் ரூ. 72,000/- அல்லது அதற்குக் குறைவாக இருக்க வேண்டும். .2. திருமணத் தேதியன்று மணப்பெண்ணுக்கு குறைந்தது பதினெட்டு வயது நிரம்பியிருக்க வேண்டும்..3. மணப்பெண் பத்தாம் வகுப்பில் இறுதித் தேர்வுகள் அனைத்தும் எழுதியிருக்க வேண்டும். தேர்ச்சி பெற்றிருக்க வேண்டும் என்ற அவசியமில்லை. (பத்தாம் வகுப்பு இறுதித் தேர்வுகளில் ஏதேனும் ஒரு தேர்வுக்குச் செல்ல முடியாமல் இருந்தால் கூட இத்திட்டத்தில் உதவி பெற விண்ணப்பிக்க முடியாது). அல்லது பட்டயப்படிப்பு/ பட்டப்படிப்பில் தேர்ச்சி பெற்றிருக்க வேண்டும்..முதலில் வட்டாட்சியருக்கு விண்ணப்பித்து வருமானச் சான்றிதழ் பெற வேண்டும். மாத வருமானம் ரூ. 2000/-ற்கு மேல் இருக்கக்கூடாது. (பார்க்கவும்: வருமானச் சான்றிதழ் பெறுவதற்கான வழிமுறைகள் தனியாக வழங்கப்பட்டுள்ளன.).வருமானச் சான்றிதழ் பெற்ற பிறகு, மூவலூர் இராமாமிர்தம் திருமண உதவித் திட்ட விண்ணப்பத்தைப் பெற்று அதைச் சரியாகப் பூர்த்தி செய்து, ஊராட்சி மன்றத் தலைவர்/ உறுப்பினர், அரசிதழில் பதிவு பெற்ற அலுவலர், உள்ளூரில் பணியாற்றும் அரசு அலுவலர் ஒருவரிடம் சாட்சியம் பெற்று, பத்தாம் வகுப்பு மதிப்பெண் பட்டியலுடன் இரண்டு நகல்களில் விண்ணப்பத்தினை அளிக்க வேண்டும். வருமானச் சான்றிதழ் அசலை ஒரு விண்ணப்பத்துடனும், அதன் சான்றொப்பம் பெற்ற நகலை இன்னொரு விண்ணப்பத்துடனும் இணைத்து, திருமணப் அழைப்பிதழையும் ஒவ்வொரு விண்ணப்பத்துடனும் இணைத்து, திருமண நாளுக்கு குறைந்தது ஒரு நாளைக்கு முன்னர் விண்ணப்பம் சம்பந்தப்பட்ட வட்டார வளர்ச்சி அலுவலகத்தில் அளிக்கப்பட வேண்டும். திருமண நாளைக்கு முன்னர், அதிக அளவாக தொண்ணூறு நாள்களை எடுத்துக்கொள்ளலாம். அதற்கு முன்னரே இவ்விண்ணப்பத்தை அளித்தால், அது ஏற்றுக்கொள்ளப்படாது. அதாவது ஒரு சிலர், நான்கு மாதங்களுக்கு முன்னர் கூடத் திருமணத்தை உறுதி செய்து விடுவர். ஆனால், அப்பொழுதே விண்ணப்பத்தை அளிக்கக் கூடாது. விண்ணப்பத் தேதிக்கும், திருமணத் தேதிக்கும் அதிக அளவில் தொண்ணூறு நாட்களும், குறைந்த அளவில் ஒரு நாளும் இருக்க வேண்டும். திருமணத்திற்கு முந்தைய நாள் விடுமுறை நாள் என்றால், அதற்கு முன்தினமே விண்ணப்பம் அளிக்கப்பட வேண்டும். திருமண நாளன்றோ, அல்லது திருமணம் முடிந்து ஒரு நாள் கழித்தோ அல்லது திருமணத்திற்குப் பின்னரோ இவ்விண்ணப்பம் அளிக்கப்பட்டால் அது கண்டிப்பாக ஏற்றுக்கொள்ளப்படாது என்பதைக் கவனத்தில் கொள்ளவும்.